10. การควบคุมภายใน

บริษัทฯ มีฝ่ายตรวจสอบซึ่งมีหน้าที่และความรับผิดชอบด้านตรวจสอบภายใน
โดยฝ่ายตรวจสอบจะรายงานตรงต่อคณะกรรมการบริษัทฯ
ทำหน้าที่สอบทานความถูกต้องและความครบถ้วนของข้อมูลต่างๆ
สอบทานการควบคุมดูแลการเก็บรักษาและการใช้ทรัพย์สิน
ประเมินความเพียงพอและประสิทธิภาพของระบบการควบคุมภายในของระบบงานต่างๆ
พร้อมทั้งวางแผนการตรวจสอบและจัดให้มีการปฏิบัติตามแผน
โดยมีวัตถุประสงค์เพื่อช่วยเหลือผู้ปฏิบัติงานให้สามารถปฏิบัติหน้าที่ได้อย่างมีประสิทธิผล
และสนับสนุนให้หน่วยปฏิบัติงานทุกระดับมีการตรวจสอบตนเองให้มีการควบคุมภายในที่เพียงพอ

คณะกรรมการบริษัทฯ
ได้รับทราบและเห็นชอบกับรายงานของคณะกรรมการตรวจสอบว่าระบบการควบคุมภายในของบริษัทฯ
มีความเพียงพอและเหมาะสม การจัดทำรายงานทางการเงินเป็นไปตามหลักการบัญชีที่รับรองทั่วไป
และมีการปฏิบัติตามกฎระเบียบและกฎหมายที่เกี่ยวข้องอย่างสม่ำเสมอ

คณะกรรมการตรวจสอบได้ปฏิบัติงานตามขอบเขตหน้าที่และความรับผิดชอบที่สำคัญ ได้แก่

-   สอบทานให้บริษัทฯ มีการรายงานทางการเงินอย่างถูกต้องและเชื่อถือได้
    รวมทั้งมีการเปิดเผยรายการที่เกี่ยวข้องกัน
    หรือที่อาจมีความขัดแย้งทางผลประโยชน์อย่างถูกต้องและครบถ้วน

-   สอบทานให้บริษัทฯ มีระบบการควบคุมภายใน และการตรวจสอบภายในที่เหมาะสม
    และมีประสิทธิภาพ

-   สอบทานการปฏิบัติตามข้อกำหนดของตลาดหลักทรัพย์ฯ ข้อผูกพันที่มีไว้กับบุคคลภายนอก กฎหมาย
    และกฎระเบียบที่เกี่ยวข้อง

-   พิจารณาคัดเลือกผู้สอบบัญชีและกำหนดค่าตอบแทน

-   ปฏิบัติหน้าที่อื่นตามที่คณะกรรมการบริษัทฯ มอบหมาย

ในปี 2547 คณะกรรมการตรวจสอบได้มีการประชุมรวม 8 ครั้ง โดยมี ฝ่ายบริหารระดับสูง
หัวหน้าหน่วยงานตรวจสอบภายใน ผู้ตรวจสอบภายใน และผู้สอบบัญชี
เข้าร่วมประชุมในวาระที่เกี่ยวข้อง โดยสรุปผลการปฏิบัติงานของคณะกรรมการตรวจสอบ
ในสาระสำคัญได้ดังต่อไปนี้

การสอบทานงบการเงินรายไตรมาสและงบการเงินประจำปี 2547
คณะกรรมการตรวจสอบได้สอบทานงบการเงินดังกล่าว
เพื่อให้มั่นใจว่ารายงานทางการเงินของบริษัทฯ
และบริษัทย่อยได้จัดทำขึ้นอย่างถูกต้องตามที่ควรในสาระสำคัญ
มีการเปิดเผยข้อมูลอย่างเพียงพอและเป็นไปตามมาตรฐานการบัญชีที่รับรองโดยทั่วไป
นอกจากนี้ยังได้สอบทานการเปิดเผยรายงานระหว่างกัน ระหว่างบริษัทฯ กับบริษัทย่อย
และบริษัทร่วม รวมทั้งสอบทานรายการที่เกี่ยวโยงกัน เพื่อให้มั่นใจว่าบริษัทฯ
ได้ดำเนินการตามเงื่อนไข ทางธุรกิจปกติและตามหลักเกณฑ์ที่ตลาดหลักทรัพย์แห่งประเทศไทยกำหนด

การกำกับดูแลการตรวจสอบภายใน
คณะกรรมการตรวจสอบได้เสนอแนะการพัฒนาปรับปรุงการปฏิบัติงานการตรวจสอบภายในของบริษัทฯ
ให้มีประสิทธิภาพและประสิทธิผลมากขึ้นโดยสอดคล้องกับมาตรฐานสากล
และแนวทางการปฏิบัติงานตรวจสอบภายในของรัฐวิสาหกิจที่กำหนดโดยกระทรวงการคลังเมื่อเดือนธันวาคม
2546 ซึ่งรวมทั้งการเปลี่ยนระบบการตรวจสอบเป็นการตรวจสอบตามแนวความเสี่ยง
โดยให้ว่าจ้างผู้เชี่ยวชาญจากภายนอกมาปฏิบัติงานตรวจสอบภายในร่วมกับผู้ตรวจสอบของหน่วยงานตรวจสอบภายในของบริษัทฯ
สำหรับปี 2547 และการร่วมปฏิบัติงานตรวจสอบระบบเครือข่ายสารสนเทศของบริษัทฯ
กับผู้เชี่ยวชาญด้านการตรวจสอบสารสนเทศโดยเฉพาะจากภายนอกด้วย
คณะกรรมการตรวจสอบได้พิจารณาแผนการตรวจสอบระยะยาวสำหรับปี 2547-2549
และแผนการตรวจสอบประจำปี
ซึ่งได้จัดทำขึ้นตามปัจจัยเสี่ยงขององค์กรเพื่อให้แผนการตรวจสอบครอบคลุมกระบวนการทางธุรกิจหรือกระบวนการทำงานที่มีนัยสำคัญอย่างครบถ้วน
และได้สอบทานผลการตรวจสอบตามแผนและติดตามให้มีการดำเนินการปรับปรุงแก้ไขตามข้อเสนอแนะในรายงานผลการตรวจสอบในประเด็นที่มีความสำคัญโดยเร็ว
เพื่อให้มีการควบคุมภายในที่เหมาะสมและป้องกันหรือลดความเสี่ยงที่อาจจะเกิดขึ้น
รวมทั้งยังได้รับทราบการดำเนินงานของหน่วยงานตรวจสอบภายในเป็นประจำทุกไตรมาส
คณะกรรมการตรวจสอบเห็นว่าการตรวจสอบภายในของบริษัทฯ เป็นไปอย่างเพียงพอ เหมาะสม
และมีประสิทธิผล

การประเมินการควบคุมภายใน
คณะกรรมการตรวจสอบได้สอบทานนโยบายและแนวทางการบริหารความเสี่ยงและความคืบหน้าของการบริหารความเสี่ยงตามที่ฝ่ายบริหารความเสี่ยงนำเสนอ
ตลอดจนติดตามการจัดทำระบบการควบคุมภายในและการจัดทำแบบประเมินการควบคุมภายในด้วยตนเองตามระเบียบคณะกรรมการตรวจเงินแผ่นดินด้วยการกำหนดมาตรฐานการควบคุมภายใน
พ.ศ. 2544 ประกอบกับ ผลการดำเนินงานของหน่วยงานตรวจสอบภายใน
คณะกรรมการตรวจสอบเห็นว่าบริษัทฯ มีการควบคุมภายในที่เพียงพอและเหมาะสม

การสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์หรือกฎหมายที่เกี่ยวข้องกับธุรกิจของบริษัทฯ
ตามรายงานผลการตรวจสอบของหน่วยงานตรวจสอบภายใน คณะกรรมการตรวจสอบเห็นว่าบริษัทฯ
มีการปฏิบัติตามกฎหมายที่เกี่ยวข้องและไม่พบข้อบกพร่องที่เป็นสาระสำคัญ นอกจากนี้
คณะกรรมการตรวจสอบยังได้เสนอให้มีการจัดตั้งหน่วยงานกำกับการปฏิบัติงาน (Compliance
center) ทำหน้าที่ ติดตาม ตรวจสอบการปฏิบัติตามกฎ ระเบียบ ข้อกำหนดของตลาดหลักทรัพย์
และกฎหมายที่เกี่ยวข้องให้เป็นไปอย่างถูกต้อง ซึ่งขณะนี้ได้มีการจัดตั้งหน่วยงานดังกล่าวแล้ว

คณะกรรมการตรวจสอบได้สอบทานและประเมินผลการปฏิบัติงานด้วยตนเอง
ตามกฎบัตรของคณะกรรมการตรวจสอบที่ได้รับมอบหมายจากคณะกรรมการบริษัทฯ
ตามแนวทางปฏิบัติที่ดีของตลาดหลักทรัพย์แห่งประเทศไทย
และแนวทางปฏิบัติสำหรับคณะกรรมการตรวจสอบในรัฐวิสาหกิจ
ที่กำหนดโดยกระทรวงการคลังเมื่อเดือนธันวาคม 2546
ซึ่งคณะกรรมการตรวจสอบพอใจในผลการปฏิบัติงานในปี 2547
โดยมีผลการประเมินตนเองอยู่ในเกณฑ์ดีมาก

คณะกรรมการตรวจสอบได้พิจารณาคัดเลือกผู้สอบบัญชีและกำหนดค่าตอบแทน
โดยเสนอคณะกรรมการบริษัทฯ ให้ขออนุมัติจากที่ประชุมผู้ถือหุ้นแต่งตั้ง
สำนักงานการตรวจเงินแผ่นดิน เป็นผู้สอบบัญชีของบริษัทฯ ประจำปีบัญชี 2548

องค์กรและสภาพแวดล้อม

บริษัทฯ มีการจัดโครงสร้างองค์กรอย่างเหมาะสม โดยแบ่งเป็นฝ่ายต่างๆ
ตามลักษณะของงานและความรับผิดชอบโดยมีสายงานหลักสองสายงานคือ สายธุรกิจการบิน (Core
Business) และสายหน่วยธุรกิจสนับสนุนการบิน (Business Units)
โดยทั้งสองสายงานอยู่ภายใต้การกำกับดูแลของคณะกรรมการบริษัทฯ โดยบริษัทฯ
ได้กำหนดเป้าหมายการดำเนินธุรกิจที่ชัดเจนตามที่กำหนดไว้ในแผนวิสาหกิจของบริษัทฯ
ซึ่งแผนวิสาหกิจดังกล่าวได้กำหนดเป้าหมายในการดำเนินธุรกิจ หลักการ
และแนวทางสำหรับฝ่ายบริหารและพนักงานในการปฏิบัติตาม
เพื่อให้บรรลุเป้าหมายในการดำเนินธุรกิจและสามารถวัดผลได้ นอกจากนี้คณะกรรมการบริษัทฯ
และฝ่ายบริหารของบริษัทฯ ได้มีการทบทวนเป้าหมายในการปฏิบัติงาน
โดยแผนวิสาหกิจดังกล่าวมุ่งเน้นให้การกำหนดเป้าหมายธุรกิจมีความเป็นไปได้ ทั้งนี้
ผลตอบแทนที่ให้แก่ฝ่ายบริหารและพนักงานได้มีการกำหนดไว้อย่างสมเหตุสมผล อีกทั้ง บริษัทฯ
ได้มีข้อกำหนดเกี่ยวกับจริยธรรม (Code of Conduct)
และข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์
โดยมีนโยบายและระเบียบปฏิบัติที่เป็นลายลักษณ์อักษร ซึ่งประกอบด้วย ระเบียบการบริหารทั่วไป
ระเบียบว่าด้วยอำนาจหน้าที่ในด้านการเงิน การพัสดุ และอื่นๆ ที่รัดกุมเพื่อป้องกันการทุจริต
นอกจากนี้ บริษัทฯ ยึดถือความซื่อสัตย์ และจริยธรรมในการดำเนินธุรกิจ
รวมทั้งคำนึงถึงความเป็นธรรมต่อลูกค้าและคู่ค้าเป็นหลักสำคัญในการดำเนินงาน

  การบริหารความเสี่ยง

  บริษัท การบินไทย จำกัด (มหาชน)
  เป็นบริษัทขนาดใหญ่และดำเนินธุรกิจการบินที่มีการแข่งขันอย่างรุนแรง
  ทั้งในระดับภูมิภาคและระดับโลก บริษัทฯ จำเป็นอย่างยิ่งที่จะต้องมีการปรับตัวอย่างต่อเนื่อง
  และมีกลไกการบริหารงานเพื่อสร้างความแข็งแกร่งให้สามารถแข่งขันในตลาดโลกตามสภาวะปัจจุบันได้
  บริษัทฯ ได้เล็งเห็นความสำคัญของการบริหารความเสี่ยง
  จึงได้กำหนดนโยบายและขั้นตอนการบริหารความเสี่ยงทั่วองค์กรขึ้นอย่างเป็นระบบตั้งแต่ปลายปี
  2545 โดยเน้นถึงความเชื่อมโยงสอดคล้องกันระหว่างแผนกลยุทธ์ งบประมาณ
  และการบริหารความเสี่ยง เพื่อให้เกิดประสิทธิภาพในการดำเนินงาน
  สามารถบรรลุผลสำเร็จตามเป้าหมายที่กำหนดไว้ และเป็นการเพิ่มมูลค่าของบริษัทฯ ด้วย
  อีกทั้งบริษัทฯ ได้จัดตั้งคณะกรรมการบริหารความเสี่ยง (Risk Management Committee)
  เพื่อควบคุมดูแลให้การดำเนินการเรื่องการบริหารความเสี่ยงเป็นไปอย่างมีประสิทธิภาพ
  ครอบคลุมทุกกระบวนการธุรกิจของบริษัทฯ นอกจากนี้
  ยังมีฝ่ายบริหารความเสี่ยงทำหน้าที่ในการจัดวางระบบ วิธีการระบุปัจจัยเสี่ยง
  และประเมินความเสี่ยงต่างๆ ทั้งที่เกิดจากปัจจัยภายนอก
  การบริหารและการปฏิบัติงานภายในองค์กร
  รวมทั้งประสานงานการบริหารและจัดการความเสี่ยงให้อยู่ในระดับที่ยอมรับได้ (Acceptable
  Residual Risk) มีกระบวนการสื่อสารที่มีประสิทธิผล มีการจัดฝึกอบรม
  และสัมมนาเชิงปฏิบัติการแก่พนักงาน ให้ตระหนักถึงความสำคัญของการบริหารความเสี่ยง

การควบคุมการปฏิบัติงานของฝ่ายบริหาร

บริษัทฯ ได้กำหนดขอบเขตอำนาจหน้าที่และวงเงินอนุมัติของฝ่ายบริหารในแต่ละระดับอย่างชัดเจน
และเป็นลายลักษณ์อักษร รวมทั้งมีการแบ่งแยกอำนาจหน้าที่ความรับผิดชอบในงานด้านอนุมัติ
การบันทึกบัญชีและข้อมูลสารสนเทศ และการดูแลจัดเก็บทรัพย์สิน ออกจากกันโดยเด็ดขาด
เพื่อเป็นการตรวจสอบซึ่งกันและกัน นอกจากนี้ การทำธุรกรรมต่างๆ กับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าวของบริษัทฯ
ต้องเป็นไปตามที่กำหนดไว้ในข้อบังคับของบริษัทฯ
ซึ่งกำหนดให้ปฏิบัติตามประกาศตลาดหลักทรัพย์แห่งประเทศไทย
ที่ใช้บังคับกับการทำรายการที่เกี่ยวโยงกันของบริษัทจดทะเบียน
และยังต้องเป็นไปตามขั้นตอนที่กำหนดไว้ในระเบียบต่างๆ ของบริษัทฯ ทั้งนี้ บริษัทฯ
มีมาตรการที่รัดกุมเพื่อตรวจสอบว่าธุรกรรมนั้นได้ผ่านขั้นตอนการอนุมัติที่กำหนดหรือไม่ ซึ่งบริษัทฯ
มีหน่วยงานที่ทำหน้าที่ในการตรวจสอบดังกล่าว

ระบบสารสนเทศและการสื่อสารข้อมูล

บริษัทฯ ให้ความสำคัญต่อระบบสารสนเทศและการสื่อสารข้อมูล
เพื่อให้ข้อมูลที่สื่อสารเป็นข้อมูลที่มีคุณภาพและเพียงพอต่อการตัดสินใจของกรรมการ ผู้บริหาร ผู้ถือหุ้น
และผู้ที่เกี่ยวข้อง ซึ่งถือเป็นสิ่งจำเป็นและช่วยให้ระบบการควบคุมภายในมีประสิทธิผลมากยิ่งขึ้น
นอกจากนี้ บริษัทฯ มีนโยบายการบัญชีที่เหมาะสมและมีการจัดเตรียมข้อมูลที่สำคัญต่างๆ
เพื่อเสนอต่อคณะกรรมการบริษัทฯ
และผู้ถือหุ้นอย่างเพียงพอต่อการพิจารณาก่อนการประชุมในระยะเวลาที่เหมาะสม
มีการจัดเก็บเอกสารประกอบการบันทึกบัญชีและบัญชีต่างๆ ไว้อย่างครบถ้วนและเป็นหมวดหมู่
ซึ่งสามารถตรวจสอบได้ในกรณีที่ต้องการ

ระบบการติดตาม

บริษัทฯ
ได้ดำเนินการติดตามผลการดำเนินงานเพื่อนำไปเปรียบเทียบกับเป้าหมายที่ได้กำหนดไว้อย่างสม่ำเสมอ
เพื่อที่บริษัทฯ
จะสามารถดำเนินการแก้ไขได้ภายในระยะเวลาที่เหมาะสมหากผลการดำเนินงานแตกต่างจากเป้าหมายนั้น
โดยฝ่ายบริหารจะรายงานผลการประกอบการเป็นรายเดือนต่อคณะกรรมการ
เพื่อให้คณะกรรมการสามารถเปรียบเทียบผลประกอบการดังกล่าวกับเป้าหมายในการดำเนินธุรกิจที่บริษัทฯ
และคณะกรรมการกำหนดไว้ได้ นอกจากนี้
ฝ่ายบริหารจะติดตามและตรวจสอบการปฏิบัติตามระบบการควบคุมภายในที่ฝ่ายบริหารได้กำหนดไว้อย่างสม่ำเสมอ
และฝ่ายตรวจสอบจะทำหน้าที่สอบทานการปฏิบัติตามระบบการควบคุมภายในดังกล่าว
เพื่อรายงานผลต่อคณะกรรมการตรวจสอบ